Starea lui Florin Piersic ”se ameliorează ușor”. Ce spun medicii despre situația actorului
Starea de sănătate a lui Florin Piersic se ameliorează ușor, au transmis luni dimineață reprezentanții Spitalului Foișor din București.
Florin Piersic își revine treptat, iar starea sa de sănătate se ameliorează ușor de la o zi la alta, reiese din declarațiile zilnice făcute de reprezentanții Spitalului Foișor din București, acolo unde îndrăgitul actor a fost operat joi.
”Evaluarea domnului Florin Piersic, realizată în această dimineață de către echipa medicală, prezintă o situație staționară. Starea generală a pacientului se ameliorează ușor”, se arată într-o scurtă informare trimisă de managerul interimar As. Univ. Dr. Dragosloveanu Șerban.
Duminică, aceeai sursă indica ”o ameliorare a stării generale, concomitent cu procesul de normalizare a indicatorilor biologici şi de evoluţie favorabilă a plăgii operatorii. Pacientul se mobilizează şi prezintă un tonus psihic bun”.
Sămbătă, Florin Piersic a reușit să se ridice în picioare pentru prima dată după mai multe săptămâni
Asta după ce, sâmbătă, Florin Piersic a reușit să se ridice în picioare pentru prima dată după săptămâni de chin. Atunci, medicii transmiteau că Florin Piersic este cooperant, mănâncă și bea lichide singur, iar vestea cea mai îmbucurătoare este că, după mai multe săptămâni, a reușit să se ridice în picioare, la marginea patului, cu ajutorul personalului medical.
Medicii spuneau, de asemenea, că Florin Piersic a început recuperarea medicală ca să-și recapete forța musculară, mobilitatea, și să se obișnuiască cu noua proteză de la genunchi.
Sursa: StirilePROTV
Dată publicare:
13-05-2024 10:09